b'\n_START_ARTICLE_\nSantuari de Montgarri\n_START_SECTION_\nDescripci\xc3\xb3\n_START_PARAGRAPH_\nEL santuari de Montgarri, situat a l\'extrem NE de la Vall, vora la Noguera Pallaresa, \xc3\xa9s format per l\'esgl\xc3\xa9sia constru\xc3\xafda el segle\xc2\xa0xvi, que t\xc3\xa9 al costat diverses edificacions corresponents a l\'antic hospital, la rectoria i la casa de l\'administrador del santuari. La fundaci\xc3\xb3 del santuari sembla que remunta a principis del segle\xc2\xa0xii._NEWLINE_Es situa a la dreta de la Noguera Pallaresa (1652m d\'alt) i en una important cru\xc3\xaflla de camins: port de Beret, que enlla\xc3\xa7a amb les valls del Pallars Sobir\xc3\xa0 pel sector d\'Isil, i sota els ponts que enllacen amb Ari\xc3\xa8ja. Amb el temps vora el santuari s\'hi bastiren edificis amb una missi\xc3\xb3 d\'hospital de muntanya, que equivalia a refugi de transe\xc3\xbcnts i de gent necessitada. Sembla que entre el segle\xc2\xa0xvi i segle\xc2\xa0xvii el com\xc3\xba de Gessa, amb els diners de la venda del terme, bast\xc3\xad l\'esgl\xc3\xa9sia, la rectoria adjunta (o casa dels vicaris), la casa dels arrendataris, un hospital o edifici d\'apartaments per allotjament dels viatges ("en els grans concursos") i una basta granja amb els corrals per albergar els bestiars propietat del santuari. Tots aquests edificis es disposaven entorn d\'una pla\xc3\xa7a quadrangular, de manera que formaven un conjunt compacte, accessible per un portal que donava directament a la palanca sobre la Noguera Pallaresa. En l\'actualitat d\'aquelles construccions, a part del santuari, pr\xc3\xa0cticament nom\xc3\xa9s roman en peu l\'alberg, una casa de considerables dimensions, de dues plantes amb esvelta teulada, que ha recuperat un cos adossat per la banda de ponent. En la fa\xc3\xa7ana sengles fileres d\'obertures amb batents de fusta, llevat de les centrals, porta i balc\xc3\xb3, que s\xc3\xb3n de f\xc3\xa0brica._NEWLINE_Dins del santuari i trobem una pica baptismal per immersi\xc3\xb3 esculpida sobre un bloc de pedra de granit i de forma prism\xc3\xa0tica. El rebuidat interior fa uns 42\xc2\xa0cm de fond\xc3\xa0ria; presenta elements decoratius a la cara frontal que consisteixen en una s\xc3\xa8rie d\'hemisferis distribu\xc3\xafts arbitr\xc3\xa0riament per la superf\xc3\xadcie. Seguint el mateix frontal hi ha esculpida una creu llatina d\'on sobresurt la figura d\'un tors hum\xc3\xa0.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 de la primitiva capella data del segle\xc2\xa0xii. Ha estat un dels centres de devoci\xc3\xb3 m\xc3\xa9s importants de la comarca i rodalia, tant catalanes com del costat franc\xc3\xa8s. L\'actual edifici fou bastit al segle\xc2\xa0xvi encara que hi ha inscripcions vora el portal de 1634, i en el campanar de 1671 i 1695. Punt tradicional de concentraci\xc3\xb3 de les ramades del fam\xc3\xb3s Pla de Beret. S\xc3\xb3n celebracions tradicionals, l\'aplec del 15 d\'agost i les festes del 2 de juliol (especialment) i 8 de setembre. El santuari depenia de l\'arxipreste de Gessa, els capellans administradors s\'hi destinaven per torn entre els de Tred\xc3\xb2s, Gessa, Salard\xc3\xba, Unha i Bagergue, i l\'arxiu parroquial era vinculat al Tred\xc3\xb2s, en els llibres del qual consten l\'hostaler de Montgarri o b\xc3\xa9 un matrimoni d\'hostes de Montgarri. Al segle\xc2\xa0xviii era considerat el santuari principal de la Val, amb resid\xc3\xa8ncia permanent de dos vicaris. Al segle\xc2\xa0xix, per\xc3\xb2, ja nom\xc3\xa9s hi havia resid\xc3\xa8ncia temporal.'